
  Forord


  Denne boken er en bearbeidet utgave av første del av Aage Sendings Grunnleggende regnskap. Terje Berg har kommet inn som medforfatter. Boken er beregnet for egne forkurs i bokføring, og som supplerende litteratur i innføringskurs i bedriftsøkonomi hvor også regnskap inngår. Den kan også benyttes som supplement i regnskapsteoretiske emner hvor det bokføringstekniske er mer et bakteppe og pedagogisk verktøy. Boken er skrevet for bruk i høyskole- og universitetskurs, og den dekker inntil 5 studiepoeng i bokføring og regnskapsforståelse. Boken egner seg også godt til selvstudium med sin fyldige forklarende tekst, de mange eksemplene og oppgaver med løsningsforslag i tilknytning til de ulike temaene.


  Bokens oppbygging


  Hvert temaområde har en innledende læretekst supplert med eksempler. Deretter følger oppgaver som er en sentral del av innlæringsprosessen. Disse oppgavene kan enten gjennomgås av foreleser, for eksempel i kombinasjon med egenaktivitet under veiledning, eller som selvstudium. Tilgjengelige løsningsforslag i Word-format kan foreleser enkelt legge ut på lokalt nett på det tidspunktet dette er hensiktsmessig. Oppgavene ligger tett opptil eksemplene i teksten for å få en forsterkning av læringseffekten. Løsningsforslagene distribueres til forelesere som benytter boken (se e-postadresse lenger ned i forordet). På bokens nettside er det også utarbeidet test-deg-selv-oppgaver til en del av kapitlene.


  Boken gir en grundig og pedagogisk velfundert innføring i grunnleggende regnskapsregistrering, det som tradisjonelt er betegnet som bokføring. Man får god innsikt i hovedrapportene fra regnskapet (resultat-, balanse- og kontantstrømoppstilling). Regnskapsprinsippene med vekt på periodiseringer behandles fyldig. Den regnskapsmessige behandlingen av merverdiavgift gås gjennom sammen med sentrale elementer i regelverket. Det samme gjelder arbeidsgiveravgift og skattetrekk. Også bokføringslov med tilhørende forskrift behandles.


  


  Bokens særpreg


  • Boken er sterkt kontoplanorientert. Kontonummereringen følger NS 4102: 2023. Det sterke fokus på kontonummereringen gir mye gratis i innlæringsprosessen, og det forenkler konverteringen av saldobalansen til resultat- og balanseoppstilling.


  • Opplegget er tilpasset dagens regnskapsvirkelighet, selv om undervisningen skjer manuelt. Manuell føring under innlæringen bidrar til forståelse av den underliggende logikken, og står ikke i motsetning til senere anvendelse av programvare. Dette betyr likevel at mye av det som er spesielt for manuelt regnskap, er tonet kraftig ned eller utelatt. Det gjelder blant annet følgende punkter:


  – Råbalanse er ofte av liten interesse når man like lett, eller lettere, får en ferdig saldobalanse. Fokus er derfor på saldobalansen og de rapporter som kan genereres fra denne.


  – Hovedboken/kontospesifikasjon har fått en mer sentral rolle, mens bilagsjournaler og lignende (ofte tidligere betegnet kassedagbok) ikke brukes. Man får da enkel oversikt over alle registreringene på en konto med referanse til regnskapsdokumentasjonen, for perioden eller hele året. Vi bruker ikke begrepet hovedbok i særlig grad, men slik posteringene fremstår i tabellformatet, er det egentlig alltid en hovedbok/kontospesifikasjon. I praktisk regnskapsbruk er det også denne man benytter, mens bilagsjournaler i det vesentlige skal dekke kontrollbehov.


  – Tabellarisk avslutning benyttes ikke i denne boken. Registrering av avslutningsmomentene er bilag som posteres på vanlig måte. I praksis er det enkelt å kjøre flere prøveavslutninger fremfor å operere med tungvinte, manuelle tabellariske avslutninger. Regnskapsførerens oppgave er å komme frem til endelig saldobalanse, som så benyttes for å sette opp resultat og balanse.


  – T-kontoformatet, eller kontoen med to sider, er forlatt, først og fremst fordi dagens regnskapsteknologi er basert på kontoer der det skilles mellom + og –.


  – Debet/kredit er nøkkelbegreper på lik linje med tidligere, men teknisk er de blitt erstattet med + og –. Innføringen av + og – er derfor ikke en erstatning for debet og kredit, men en enkel måte å merke posteringene med debet eller kredit på.


  


  – Oppgavene er varierte, med tanke på å øve opp nødvendige teknikker og gradvis opparbeidelse av forståelse. Arbeidsmengden i oppgavene er forsøkt holdt på et nivå som gjør at oppgaveløsningen kan forbli lystbetont gjennom hele oppgaven. Oppgavene er i stor grad fokusert mot delproblemer, men det presenteres også mer oppsummerende oppgaver.


  – Det er satset mye på å utvikle forståelse for den logiske effekten av regnskapsmessige transaksjoner, ikke bare om ulike poster skal til debet eller kredit. Dette gjøres gjennom utstrakt bruk av balanseligningen, men med rot i det dobbelte bokholderis prinsipp. På denne måten skapes en god plattform for å lære seg bokføring på en grundig måte.


  Løsningsforslag mv. til oppgavene


  Forelesere som benytter boken, får løsningsforslagene ved å sende en e-post til terje@economia.io. Løsningsforslagene kan gjerne distribueres via lokale læringsplattformer, og slik kan studentene også få løsningsforslag til oppgaver som av ulike grunner ikke gjennomgås i sin helhet, og til deler man hopper over eller bare raskt omtaler. Man kan også få tilgang på regnearkmaler beregnet på oppgaveløsning, samt en PowerPoint med tabeller og figurer fra boken.


  E-post, spørsmål og kommentarer og nettside


  Spørsmål, forslag til korreksjoner og forbedringer og så videre mottas med takk fra brukere av boken, fra så vel studenter som forelesere. Dette kan sendes til terje@economia.io. Boken har også en egen nettside, se fagbokforlaget.no/bokforingogregnskapsforstaelse. Der ligger det ulike test-deg-selv-oppgaver, samt lenker til aktuelle nettsteder.


  Desember 2024


  Aage Sending og Terje Berg

  Kapittel 1


  Regnskap i perspektiv


  I dette innledningskapitlet gir vi en oversikt over hva regnskap er, hvorfor man har regnskap, og litt om ulike former for regnskap.


  1.1 Hva er regnskap


  De fleste av oss har vel en viss oppfatning av hva regnskap dreier seg om. Vi kan ha møtt enkle regnskap i foreningssammenheng og mer kompliserte regnskap for næringsvirksomhet. Noen har kanskje også satt opp et regnskap for sin private økonomi; hvor mye ble brukt på ferie, mat eller bilen man eier. Skattemeldingen er en begrenset regnskapsrapport, med fokus på inntekter, eiendeler og gjeld (og noen fradragsposter). I denne boken konsentrerer vi oss om regnskap for økonomisk virksomhet, det vil si primært bedrifter, men fremgangsmåten anvendes også av foreninger, lag og offentlig sektor. De fundamentale begreper i den sammenheng er inntekter og kostnader, eiendeler, gjeld og egenkapital.


  Man kan velge ulike innfallsvinkler for å besvare hva regnskap er i økonomisk sammenheng, og det er mange ulike formuleringer som kan sies å gi svar på spørsmålet. En fellesnevner er uansett at regnskap har som hovedoppgave å fremskaffe økonomisk informasjon om virksomheten, særlig om den økonomiske stillingen og den økonomiske utviklingen.


  Den økonomiske stillingen fremgår normalt av det vi kaller balansen. Hovedelementene i balansen er:


  • eiendeler (det vi har til disposisjon for å drive virksomheten, så som maskiner, pc-er, biler, varer for salg, bankinnskudd osv.)


  • gjeld (det som andre enn eierne har ytet av kapital til virksomheten, for eksempel lån i banken)


  • egenkapital (det som eierne har ytet av kapital til virksomheten)


  


  Fordelingen mellom disse postene er viktig for å bedømme den økonomiske stillingen.


  
    Tabell 1.1 Den økonomiske stillingen


    
      
        

        
      

      
        
          	
            Balansen

          
        


        
          	
            Til disposisjon for virksomheten: Eiendeler

          

          	
            Kapitalen som har muliggjort virksomheten: Egenkapital og gjeld

          
        


        
          	
            Eksempler: PC-er, biler, varer for salg, bankinnskudd

          

          	
            Eksempler: Innskudd fra eierne, banklån,kjøp på kreditt

          
        

      
    

  


  Den økonomiske utviklingen belyses gjennom måling av de økonomiske resultatene virksomheten oppnår. Blant denne informasjonen finner vi detaljer om


  • inntektene. Man får størrelsen på disse og hvor de i hovedsak kommer fra;


  • kostnadene. Disse er normalt fordelt etter kostnadenes art, dvs. en spesifisering av postene etter deres karakter, for eksempel lønn eller markedsføring. I hovedrapportene blir de imidlertid gjerne bare presentert i sterkt sammenfattet form;


  • resultatet. Dette fremkommer som differansen mellom inntektene og kostnadene. Resultatet er normalt det som er gjenstand for størst interesse i et regnskap. Ønsker man å analysere utviklingen, ser man gjerne på endringen i inntekter, kostnader og resultat over tid.


  
    Tabell 1.2 Den økonomiske utviklingen


    
      
        

        
      

      
        
          	

          	
            Inntekter

          
        


        
          	
            –

          

          	
            Kostnader

          
        


        
          	
            =

          

          	
            Resultat

          
        

      
    

  


  1.2 Hvorfor har man regnskap


  I så godt som all næringsvirksomhet må man føre regnskap. Også i det offentlige (kommuner, fylkeskommuner og stat) må man ha regnskap. Det er også behov for regnskap i ulike frivillige organisasjoner som idrettslag, fagforeninger og musikkorps. Begrunnelsen for å føre regnskap kan imidlertid variere.


  


  • Noen har regnskap fordi andre krever det. De som stiller krav om regnskap, er for eksempel avgifts- og skattemyndighetene. Også medeiere som ikke selv har tilstrekkelig kontroll over det som foregår, vil normalt med basis i lover eller vedtekter kunne forlange et regnskap fremlagt. Det gjelder også medlemmene i ulike foreninger. For mange næringsdrivende er bestemmelsene om regnskapsplikten å finne i regnskapsloven. I denne lovens § 1-2 finnes flere kategorier regnskapspliktige. De to mest typiske gruppene omfatter alle typer aksjeselskaper (AS og ASA = allmennaksjeselskap), uansett størrelse, og enkeltpersonforetak med eiendeler som overstiger 20 millioner kroner, eller som har flere enn 20 årsverk. Det betyr at mange mindre bedrifter faller utenfor regnskapslovens virkeområde. I bokføringsloven er reglene om bokføring samlet. I § 2 er det definert hvem som er bokføringspliktige. Det er alle som er regnskapspliktige etter regnskapsloven, men i tillegg de som har plikt til å levere skattemelding etter skatteforvaltningslovens §§ 8-2 og 8-3. Mens regnskapsloven sikter mot et godt regnskap, er bokføringsloven i stor grad rettet mot å gi mulighet for etterprøving og kontroll av regnskapsdataene. Bokføringsloven inneholder prinsippene for bokføring, og disse utdypes i bokføringsforskriften. Du finner regnskapslov, bokføringslov og bokføringsforskriften på www.lovdata.no. Bokføringsloven gjelder for all vanlig næringsvirksomhet, mens mange faller utenfor regnskapsloven.


  • Mange har regnskap fordi man selv har nytte av det, ikke minst for å kunne styre økonomien og treffe bedre beslutninger. Det gjelder særlig virksomhetene, men også idrettslag, husholdninger og så videre. Driftsregnskapet som omtales noe senere, er spesielt rettet mot virksomhetenes behov for styringsdata. Det er imidlertid liten tvil om at særlig mange mindre næringsdrivende ofte betrakter regnskap som en byrde, og gjerne kunne tenkt seg å være det foruten. Det betyr imidlertid ikke at nytteverdien er lav, men kanskje heller at kompetansen til å utnytte informasjonen mangler. Det kan også være at regnskapet ikke er utarbeidet med tanke på brukere som ikke er regnskapsspesialister. Det vil da kunne være vanskelig å se den styringsrelevante informasjonen. Regnskapsmessig informasjon er nyttig for å skaffe seg oversikt over hvordan det går, og også for å få oversikt over den økonomiske stillingen. Er man på tur i ukjent terreng, vil de fleste kunne ha nytte av kart og kompass for å finne frem dit man skal, men bare om man vet hvordan disse hjelpemidlene brukes. Det er vanligvis heller ikke et dårlig utgangspunkt for å finne frem dit man vil, at man vet hvor man er. Et velfungerende regnskap er godt egnet til å bidra til riktige veivalg fremover, og er meget godt egnet til å fortelle hvor man befinner seg økonomisk.


  


  • I noen sammenhenger benyttes regnskap for å tvinge forvalterne av økonomiske midler til å redegjøre for bruken av midlene. Dette gjøres både for å vise at midlene er brukt i henhold til intensjonen, samt også beskytte de som forvalter midlene mot spekulasjoner om misligheter. Slik opprettholdes tilliten mellom de som stiller midler til rådighet og de som forvalter dem. Det kan gjelde mer uformelle sammenslutninger uten regnskapsplikt, for eksempel «Næringslivskonferansen» ved et universitet eller en jubileumsfest for russen. Historien viser at det dessverre ikke er noe grunnlag for å la noen håndtere økonomiske midler basert på ren tillit.


  • Generelt kan man si at man bør ha regnskap i alle sammenhenger hvor det finnes interessenter som bør være informert om de økonomiske sidene av virksomheten som drives. Det gjelder særlig når disse interessentene ikke selv har kontroll med midlene som anskaffes og disponeres.

    Figur 1.1 Virksomhetens viktigste interessenter

  


  I denne boken vil vi konsentrere oss om den grunnleggende delen av regnskap for næringsdrivende. Prinsipper og fremgangsmåter i selve regnskapsregistreringen er stort sett lik og uavhengig av virksomhetstype, om virksomheten er stor eller liten, eller enten målet er å tjene penger eller å drive veldedig virksomhet.


  I regnskapsarbeidet står følgende oppgaver sentralt:


  • registrering av regnskapsmessige transaksjoner i henhold til bilags-/regnskapsdokumentasjon


  • verdivurdering som gir kostnader og inntekter i henhold til nærmere fastsatte regler


  • presentasjon av regnskapsdataene


  


  Vi vil i denne boken ha et sterkt fokus på bilagsregistreringen, selve bokføringen, men vil også komme inn på presentasjon av dataene i form av resultat- og balanseoppstilling. I tillegg til å innøve de tekniske sidene ved regnskapsføringen skal bilagsregistreringen også bidra til at du får et første innblikk i regnskapssammenhengene. Dette bidrar til at du vil bli i stand til å lese og forstå et regnskap, og derigjennom kunne benytte regnskapet som informasjonskilde om den økonomiske ståa i en virksomhet. Verdivurderingsreglene for inntekter, kostnader, eiendeler og gjeld blir kun overfladisk behandlet; dette er tema i neste trinn i regnskapsutdanningen.


  Hvorfor regnskap?


  Vinklubbens økonomiansvarlige er en person som alle betrakter som ærligheten selv. Hvorfor bør han avlegge regnskap overfor lagets medlemmer, selv om de årlige inntekter og kostnader bare beløper seg til rundt kr 10 000, og til tross for at alle sier «vi stoler på deg!»?


  Han bør levere regnskap, om ikke annet så ut fra hensynet til sine egne interesser. Når man er ansvarlig for andres penger, kan et ryddig regnskap forebygge spekulasjoner om kassererens forvaltning av pengene. De fleste underslag, og de er det ganske mange av, er gjort der kassereren har hatt stor tillit, og der han selv ikke har sett noen grunn til å avlegge for detaljerte eller ryddige regnskaper. Rot i regnskapet og urent mel i posen inntreffer ofte samtidig. Når man vet at det er slik, er det dobbelt grunn for en kasserer til å presentere et regnskap som er tillitvekkende.


  Når har man regnskapsplikt og bokføringsplikt?


  Innehaveren av et enkeltpersonforetak med 15 årsverk og en balansesum på 12 millioner kroner lurer på om virksomheten er regnskapspliktig etter regnskapsloven og bokføringspliktig etter bokføringsloven. De driver avgiftspliktig virksomhet.


  Virksomheten er ikke regnskapspliktig etter regnskapsloven da enkeltpersonforetak har en terskelgrense på 20 millioner kroner i balansesum og i gjennomsnitt 20 årsverk. Virksomheten er imidlertid bokføringspliktig etter bokføringsloven da den driver avgiftspliktig virksomhet. Med avgiftspliktig virksomhet menes at man må legge merverdiavgift i tillegg i prisen på det man selger, men man kan samtidig også trekke fra merverdiavgiften på det man kjøper. Differansen innbetales til det offentlige normalt seks ganger per år.


  


  1.3 Ulike regnskapstyper og hva de brukes til


  Vi har tre hovedkategorier av regnskap for økonomisk virksomhet: årsregnskapet, intern- eller driftsregnskapet og skatteregnskapet.


  • Årsregnskapet (finansregnskapet, eksternregnskapet). Dette er det offisielle regnskapet og den regnskapstypen som man finner hyppigst. Det er også den regnskapstypen som er i fokus i denne boken. Årsregnskapet er i tillegg bærebjelken i de to andre regnskapstypene, driftsregnskapet og skatteregnskapet. Årsregnskapet tar først og fremst hensyn til informasjonsbehovet til informasjonsmottakere som befinner seg perifert i forhold til den daglige drift, for eksempel långivere, leverandører, myndigheter og eiere som ikke er aktive i virksomheten (se figur 1.1). Regnskapstypen omtales derfor også som eksternregnskap. En tredje betegnelse er finansregnskap. I årsregnskapet registreres og bearbeides dataene i henhold til lover og regler. I regnskapsloven har man samlet det vesentlige av regnskapsmessige lovbestemmelser. Dette er en rammelov, dvs. den trekker opp hovedlinjene. Detaljene utvikles i stor grad utenfor loven, men innenfor de rammer som loven gir. Dette skjer særlig gjennom regnskapsstandarder kalt for god regnskapsskikk. Bokføringsloven og bokføringsforskriften sikter mot den mer tekniske siden av regnskapet.


  Blant de forhold årsregnskapet skal informere om, eller gi mulighet for å analysere, er


  – lønnsomhet. Dette omfatter blant annet informasjon om resultatets størrelse og avkastning på investert kapital. Det siste vil ofte ikke fremgå direkte av årsregnskapsrapportene, men dataene skal være presentert slik at det enkelt kan beregnes. Opplysninger som belyser lønnsomheten, er den regnskapsinformasjonen som har flest interessenter. Det kan være resultatets absolutte størrelse, resultatet i prosent av inntekter, eller avkastning på de ressurser som er stilt til rådighet for virksomheten;


  – likviditet. Dette viser virksomhetens evne til å betale sine forpliktelser etter hvert som de forfaller. Det er interessant for mange, blant annet for långivere, leverandører og ansatte. Informasjonen fremkommer ikke alltid direkte, men en enkel analyse av regnskapstallene vil kunne være avklarende;


  


  – soliditet. Dette belyser virksomhetens evne til å tåle tap om man skulle komme inn i en vanskelig periode. Også dette fremkommer gjennom analyse av regnskapstallene.


  Siden disse sentrale områdene krever analyse, er det viktig at gruppering og spesifikasjon av regnskapsdata gjør analysen lett å gjennomføre. Oppstillingsplanene for resultat- og balanseregnskap tar hensyn til dette. Informasjonen finnes dels i resultatoppstillingen som viser inntekter og kostnader, dels i balansen som viser oversikt over eiendeler, egenkapital og gjeld, eller man må kombinere informasjonen fra disse rapportene. Vi kommer nærmere tilbake til disse to hovedrapportene i neste kapittel.


  • Driftsregnskapet (internregnskapet). Dette er et beslutnings- og styrings­orientert regnskap som er beregnet på intern bruk i virksomheten. Dataene til driftsregnskapet er i overveiende grad felles med årsregnskapet. Driftsregnskapet inneholder imidlertid gjerne langt flere detaljer og spesialrapporter som skal sette lederne i stand til bedre å utføre jobben sin. Det kan også være ulike vurderinger av inntekter og ikke minst enkelte kostnadsposter, og det rapporteres også andre ting enn kroner og øre, som for eksempel kundetilfredshet, nye kunder i forhold til tapte, feilproduksjonsstatistikk, antall avganger/ankomster til rett tid for en personbefordringsvirksomhet, medarbeidertilfredshet og så videre. Driftsregnskapet er frivillig både med hensyn til om man vil ha det, og hvordan det utarbeides.


  • Skatteregnskapet. Dette er ikke i samme grad et regnskap i vanlig forstand som de to førstnevnte. Skatteregnskapet tar utgangspunkt i årsregnskapet, men suppleres med ulike skjemaer fastsatt av myndighetene for å forklare overgangen mellom regnskapsmessig resultat og skattemessig inntekt. (Skatteloven bruker begrepet «skattemessig inntekt» der vi i regnskapet sier «resultat»). Skatteloven og regnskapsloven har en rekke sammenfallende vurderinger om inntekter og kostnader. Imidlertid er det enkelte områder hvor de to lovene enten er uenige om noe kan kalles en kostnad og dermed redusere skatten som skal betales, eller så er de to lovene uenige om når fradraget skal kunne tas.


  


  Flere og flere virksomheter er også pålagt å rapportere på bærekraft. Dette gjelder først og fremst børsnoterte selskaper, men også mindre virksomheter kan indirekte bli nødt til å gjøre dette om deres samarbeidspartnere krever det. Norske virksomheter benytter en felles europeisk standard for dette, Corporate Sustainability Reporting Directive (CSRD). Rapporteringen skal omhandle både miljømessige og sosiale forhold. Sentral er det som kalles dobbelt vesentlighetsanalyse. Dette innebærer at virksomheten skal vurdere sin innvirkning på omverdenen, og samtidig hvordan omverden påvirker og kan påvirke virksomhetens økonomi.

  1.4 Konto, kontoplan, saldo og saldobalanse


  Dette er begreper man raskt støter på når man skal sette seg inn i bokføring. Vi kommer grundigere tilbake til disse begrepene i kapittel 3, men trenger allerede nå en grunnforståelse av dem.


  • Konto i regnskapet kan sammenlignes med bankkontoer: Man kan ha en brukskonto, en sparekonto, en BSU-konto, en pensjonskonto osv. Gjennom regnskapsperioden akkumuleres regnskapsinformasjon, det vil si de transaksjoner som har funnet sted på hver konto. Antall kontoer velger man i noen grad selv, ut fra hvor stort behovet er for detaljert informasjon. Man kan ha kontoer i resultatet for salgsinntekt, materialforbruk, lønn og reiseutgifter. Andre kontoer holder styr på eiendelene, for eksempel inventar, biler og bankinnskudd. I tillegg har man kontoer for egenkapital og gjeld, for eksempel aksjekapital og pantelån. I likhet med bankkontoene vil det både kunne komme noe inn på og gå noe ut av kontoene i perioden.


  


  • Kontoplan er en opplisting av de kontoene man har valgt å benytte i virksomheten. Antallet kan variere fra noen titalls til flere hundre, avhengig av virksomhetens størrelse og kompleksitet, og ønsker om detaljer. Et viktig element i kontoplanen er at kontoene er tildelt et kontonummer, ofte på fire siffer.


  • Saldo på en konto angir netto på kontoen i perioden, dvs. saldo ved periodens begynnelse justert for alt som er gått inn og ut i løpet av perioden.


  • Saldobalansen er en opplisting av hva alle kontoene viser på et gitt tidspunkt. Man unnlater gjerne å ta med de som viser «0», det vil si at det i perioden ikke har funnet sted noen transaksjoner. Saldobalansen starter med eiendelene, så kommer egenkapital- og gjeldskontoer, deretter inntektskontoene og kostnadskontoene. Ved periodens begynnelse kaller vi dette inngående saldobalanse, ofte forkortet IB, mens ved periodens slutt kaller vi dette utgående saldobalanse, forkortet UB. Når regnskapsavslutningen er i gang, opererer vi også noen ganger med foreløpig saldobalanse, som nettopp angir at saldobalansen ikke er sluttført.

